
[image: stema_JPG]
Republika e Kosovës
Republika Kosova - Republic of Kosovo
Qeveria - Vlada - Government
Ministria për Punë, Familje dhe Vlerat e Luftës Çlirimtare
Ministarstvo za Rad, Porodicu i Vrednosti Oslobodilačke Borbe
Ministry of Labour, Family and Values of the Liberation War





Dokument Konsultimi 

Për

PROJEKTLIGJI PËR PROGRAMET E MBROJTJES SOCIALE DHE PËRFITIMEVE SOCIALE
















	Shtator, 2026


	
1.Përmbledhje e shkurtër
________________________________________________________________

1. Projektligji rregullon programet e mbrojtjes sociale dhe përfitimeve sociale, kushtet dhe kriteret për realizimin e të drejtave nga këto programe, procedurën e aplikimit dhe të vendimmarrjes, pagesën, vazhdimin dhe ndërprerjen e përfitimeve, kompetencat e institucioneve përgjegjëse, Regjistrin Social, mbikëqyrjen dhe kundërvajtjet.

2. Projektligji zbatohet për institucionet qendrore dhe lokale që kanë përgjegjësi për zbatimin e programeve të mbrojtjes sociale dhe përfitimeve sociale, si dhe për aplikantët, përfituesit dhe pjesëmarrësit e tjerë në procedurat që lidhen me këto programe. Shërbimet sociale dhe familjare, skemat pensionale dhe sigurimet sociale vazhdojnë të rregullohen me legjislacionin përkatës, përveç kur Projektligji parasheh shprehimisht ndryshe.

3. Projektligji përcakton, ndër të tjera, programin e ndihmës sociale, ndihmën sociale të njëhershme dhe të përkohshme, përfitimet për fëmijë, përfitimet për lehonat e papuna dhe programin për fuqizimin e familjeve në nevojë dhe të cenueshme. Ai rregullon gjithashtu kriterin e rezidencës, testin e varfërisë, integrimin e anëtarëve aktivë në tregun e punës, procedurat administrative, kthimin e mjeteve të përfituara pa bazë ligjore, Regjistrin Social dhe mbrojtjen e të dhënave.

 2. Përshkrimi i shkurtër i çështjes
________________________________________________________________
Projektligji synon të krijojë një kornizë të integruar për programet jokontributdhënëse të mbrojtjes sociale dhe përfitimeve sociale. Për ndihmën sociale parashihet vlerësimi përmes testit të varfërisë, i cili përbëhet nga testi i mjeteve financiare dhe testi i mjeteve të përafërta. Projektligji përcakton gjithashtu lidhjen e përfituesve të aftë për punë me shërbimet e punësimit dhe masat aktive të tregut të punës, ndërsa për kategori të caktuara parashihen përjashtime nga këto detyrime. Krahas kësaj, rregullohen programet e ndihmës së njëhershme dhe të përkohshme, përfitimet për fëmijë dhe lehonat e papuna, mbështetja për familjet në nevojë dhe të cenueshme, procedurat e aplikimit dhe ankesës, Regjistri Social, kontrolli dhe mbikëqyrja, si dhe mbrojtja e të dhënave personale.


3. Qëllimi i Konsultimit

Qëllimi kryesor i konsultimit për PROJEKTLIGJIN PËR PROGRAMET E MBROJTJES SOCIALE DHE PËRFITIMEVE SOCIALE është që organi propozues t’u mundësojë grupeve të interesit dhe palëve të tjera të përfshira një proces transparent dhe gjithëpërfshirës për paraqitjen e opinioneve, komenteve, propozimeve dhe vlerësimeve lidhur me zgjidhjet e propozuara në Projektligj.

Përmes procesit konsultativ synohet pjesëmarrja aktive e institucioneve qendrore dhe lokale, Qendrave për Punë Sociale, Agjencisë së Punësimit, partnerëve socialë, organizatave të shoqërisë civile, organizatave që përfaqësojnë ose mbështesin grupet e cenueshme, partnerëve zhvillimorë dhe palëve të tjera të interesuara. Vëmendje e veçantë u kushtohet komenteve lidhur me kriteret e përfitimit dhe rezidencës, testin e varfërisë, adekuatshmërinë dhe qasshmërinë e përfitimeve, integrimin në tregun e punës, procedurat administrative, mbrojtjen e të dhënave dhe ndarjen e përgjegjësive institucionale.
Ministria e Punës, Familjes dhe Vlerave të Luftës Çlirimtare e konsideron konsultimin publik si mekanizëm të rëndësishëm për përmirësimin e cilësisë, zbatueshmërisë dhe qartësisë së Projektligjit, si dhe për identifikimin e ndikimeve të mundshme të zgjidhjeve të propozuara te përfituesit dhe institucionet përgjegjëse për zbatimin e tij.
Të gjitha komentet, rekomandimet dhe propozimet e pranuara gjatë procesit të konsultimit publik do të shqyrtohen dhe analizohen nga organi propozues. Propozimet e arsyetuara dhe të zbatueshme do të merren parasysh gjatë finalizimit të Projektligjit, ndërsa trajtimi i komenteve do të pasqyrohet në raportin përkatës të konsultimit publik.

4. Afati përfundimtar për dhënien e komenteve

Afati përfundimtar i dhënies së komenteve, është deri më: 30.09.2026
Komentet duhet të dorëzohen në formë elektronike në e-mail adresën: Mentor.Morina@rks-gov.net, përmes Platformës Elektronike online për konsultimet në pjesën ku jepen komentet e përgjithshme dhe specifike.  

Bashkëngjitur me këtë dokument gjendet Projektligji për Programet e Mbrojtjes Sociale dhe Përfitimeve Sociale.

	
	Çështjet kyçe
	Komente rreth draftit aktual
	Komente shtesë

	1
	1. A janë programet e mbrojtjes sociale dhe përfitimeve sociale të përcaktuara në Projektligj të plota dhe të përshtatshme për nevojat e individëve, familjeve dhe ekonomive familjare në rrezik social? A propozohet përfshirja ose riformulimi i ndonjë programi?
	
	

	2
	2. A janë kriteret e aplikimit, përfitimit dhe rezidencës të qarta, të arsyeshme dhe të zbatueshme në praktikë, përfshirë kriterin e pranisë fizike dhe trajtimin e personave që kthehen për të banuar në Republikën e Kosovës?
	
	

	3
	3. A është i përshtatshëm mekanizmi i propozuar i testit të varfërisë, i përbërë nga testi i mjeteve financiare dhe testi i mjeteve të përafërta? Cilat të ardhura, pasuri ose rrethana duhet të merren veçanërisht parasysh gjatë vlerësimit?
	
	

	4
	4. A sigurojnë dispozitat për shumën, rillogaritjen dhe rivlerësimin e ndihmës sociale mbështetje adekuate dhe trajtim të drejtë të ekonomive familjare, veçanërisht të familjeve më të mëdha, familjeve me fëmijë dhe grupeve të cenueshme?
	
	

	5
	5. A janë të përshtatshme detyrimet për integrimin e anëtarëve aktivë në tregun e punës dhe përjashtimet nga këto detyrime? A janë të mjaftueshme kriteret për përcaktimin e një oferte të përshtatshme të punës?
	
	

	6
	6. A janë të qarta dhe të mjaftueshme rregullimet për ndihmën sociale të njëhershme dhe të përkohshme, përfitimet për fëmijë, lehonat e papuna dhe fuqizimin e familjeve në nevojë dhe të cenueshme?
	
	

	7
	7. A janë procedurat e aplikimit, shqyrtimit të kërkesës, vendimmarrjes, ankesës dhe pagesës të qarta, të qasshme dhe të përshtatshme, përfshirë mundësinë e aplikimit elektronik dhe sigurimin e të dhënave sipas detyrës zyrtare?
	
	

	8
	8. A ofrojnë dispozitat për Regjistrin Social, shkëmbimin e të dhënave, konfidencialitetin dhe vendimmarrjen e automatizuar garanci të mjaftueshme për privatësinë dhe mbrojtjen e të dhënave personale të aplikantëve dhe përfituesve?
	
	

	9
	9. A është ndarja e roleve dhe përgjegjësive ndërmjet Ministrisë, Agjencisë së Punësimit, komunave dhe Qendrave për Punë Sociale e qartë dhe funksionale, përfshirë kontrollin, verifikimin, mbikëqyrjen dhe trajtimin kalimtar të përfituesve ekzistues? Ju lutem identifikoni çdo paqartësi ose vështirësi të mundshme në zbatim.

